Notum sit omnibus sanctę Dei ęcclesię fidelibus, presentibus scilicet et futuris, quia veniens quidam homo nomine Gislebertus in ęcclesia sancti Benigni, ante Isaac episcopum venerabilem sanctę Lingonensis ęcclesię, et ante presentiam fidelium illius, tam clericorum quam laïcorum, sive in conspectu totius ęcclesię et ecclesiam suam quę est constructa in villa Saviniaco et in fine Albiacense cum atrio et sepultura et orto et cum aedificiis desuper positis sine aliquo censu, Deo et sancto Benigno et Bertiloni abbati loci ipsius, pro remedio animę suę donavit, et per vuadium tradidit. Dedit etiam mansum unum in supranominata villa, ad ipsam ęcclesiam aspicientem; et terminatur, de ambobus lateribus et una fronte terra supradicti Gisleberti; de altera fronte, strada publica; et habet in longo perticas agripedales X, et in transverso V ad ipsum autem mansum aspiciunt jornales LX et radam in silva, ubi possunt saginari porci LX. Dedit etiam mancipia ad ipsam ecclesiam aspicientia his nominibus Fulchardus et Fulchrisma. Hęc ergo omnia supradenominata atque determinata, supradictus Gislebertus de sua potestate in potestatem rectoris ęcclesię sancti Benigni, ea conditione, cum exitibus et regressibus tradidit, ita ut ab hac die tenendi, vendendi, seu commutandi, vel quicquid ex jamdictis rebus canonice facere voluerint, liberam ac firmissimam in omnibus habeat potestatem, nullo contradicente. Si quis vero, quod futurum minime credo, si ego ipse, aut aliquis de heredibus meis vel proheredibus contra hanc donationem spontanea voluntate mea factam venire, aut aliquam calumniam inferre temptaverit, non valeat evindicare quod repetit, sed insuper inferat partibus ęcclesię sancti Benigni publice una cum socio fisco auri untias IIII et presens traditio omni tempore firma et stabilis permaneat stipulatione subnexa. Actum Divion in ęcclesia sancti Benigni. S. Gisleberti, qui hanc donationem fieri et firmare rogavit. S. Agilberti, qui consensit. S. Huberti. S. Achevi. S. Beraldi. S. Vulmari. S. Sayfardi. S. Vuileberti. S. Floduini. S. Gifardi. S. Lisbranni. S. Befini. Ego Brantius indignus diaconus, hanc donationem scripsi, datavi, mense octobris, X Kalendas novembris, anno XXXVI[I], regnante Karolo rege, imperii autem primo.